Isossakyrössä 8.9.2011
Hyvä opettaja! 

Isonkyrön herättäjäjuhlien juhlatoimikunta järjesti keväällä Isonkyrön peruskoululaisille ja Kyrönmaan lukion oppilaille kuvataidekilpailun juhlien tunnuslauseesta Silmäisi eteen, Jeesus. Kilpailuun tuli yli sata erilaista piirustusta ja vesivärityötä, mutta kaikki koulut ja luokat eivät ehtineet kevätlukukaudella osallistua. Vaikka varsinainen kuvataidekilpailu on jo ohi, tarjoamme vielä mahdollisuutta osallistua koululaisten kuvataidenäyttelyyn, joka järjestetään juhlien aikana.

Järjestimme kilpailun, jotta myös lapset ja nuoret pääsisivät mukaan juhlavalmisteluihin. Keväällä kilpailutöistä valittiin ja palkittiin kaikkien sarjojen sykähdyttävimmät työt sekä postikorteiksi teetettävät kuvat. Piirroksista ja maalauksista kootaan taidenäyttely juhlien ajaksi juhla-alueelle.

Taiteilun ohjeeksi annettu juhlien tunnuslause kytkeytyy isokyröläiseen kulttuuri- ja kirkkohistoriaan. Se on peräisin Lars Stenbäckin sanoittamasta virrestä, joka sisältyy sekä kirkkomme virsikirjaan että körttien Siionin virret -kokoelmaan. Stenbäck oli Isonkyrön kirkkoherra (1856—1870) ja virsirunoilija, joka perusti Isoonkyröön kansakoulun ja osallistui lainakirjaston perustamishankkeeseen. Kyrönjoen Pappilansaareen hän rakennutti majan, jonne hän saattoi vetäytyä kirjoittamaan runojaan.  Stenbäck on haudattu Vanhan kirkon kupeeseen. 

Isossakyrössä kesän 2012 herättäjäjuhlia on pohjustettu jo usean vuoden ajan. Isonkyrön kunta ja seurakunta osallistuvat järjestelyihin Herättäjä-Yhdistyksen rinnalla. Lapualla päämajaansa pitävä Herättäjä-Yhdistys on heränneiden eli körttien keskusjärjestö. 

Jo talven ja kevään aikana juhlat näkyvät monin tavoin isokyröläisessä arjessa. Kymmenet isokyröläiset ovat jo osallistuneet erilaisiin talkootempauksiin. Juhlaviikonloppuna vieraita palvelee lähes 1500 talkoolaista. Herättäjäjuhlat ovat luterilaisen kirkon hengellisistä kesäjuhlista suurimpia. Isoonkyröön odotetaan 20 000—25 000 ihmistä.

Tavoitteena on järjestää kynnyksetön tapahtuma, jonne jokainen on vakaumuksestaan riippumatta tervetullut. Herännäisyydelle on ominaista odottava ja hiljainen usko. Sen uskonkäsitykseen sisältyy ajatus kristityn kahdesta isänmaasta ja arjen kristillisyydestä. Herännäisyydessä rohkaistaan ihmistä osallistumaan ympäröivään elämään ja olemaan kriittisesti kiinnostunut yhteiskunnasta iankaikkisuuden asiaa unohtamatta. 

Myös lapset ja nuoret ovat tervetulleita juhlatalkoisiin. Yksi mahdollisuus on piirtää tai maalata oman näkemyksensä juhlatunnuksestamme. Tervetuloa kökkään!

Ohjeet kuvataiteiluun saatte tämän kirjeen mukana.

Isonkyrön herättäjäjuhlien pääsihteerit
Sirkku Rinnekari ja Varpu Saari